Щэнхабзэр зи лъабжьэ гупсысэкIэ
КъБР-м и Профсоюзхэм я унэм щекIуэкIащ «ЩIалэгъуалэм щэнхабзэр зи лъабжьэ гупсысэкIэ яхэлъхьэн» зыфIаща зэхыхьэр. Ар къызэригъэпэщащ «Гу къабзэхэр» жылагъуэ зэгухьэныгъэм.
Зэхыхьэр ирагъэкIуэкIащ КъБР-м и щIалэгъуалэ центрым и унафэщIым и къуэдзэ Кайгермазов Арсенрэ Урысейм и «Жор Плъыжь» IуэхущIапIэм КъБР-м щиIэ къудамэм и унафэщIым и къуэдзэ Азубэч Азэмэтрэ.
ЗэIущIэм ирагъэблэгъащ Дунейпсо Адыгэ Хасэм и IуэхущIапIэм и унафэщI Мыкъуэжь Арсен, Иджырей гуманитар академием и егъэджакIуэ, психолог Шыгун Валерэ, «Уи гъунэгъум дэIэпыкъу» сабий-ныбжьыщIэ волонтёр зэгухьэныгъэм и унафэщI Сыжажэ Алим, «Щытащ апхуэдэу зэгуэр Налшык къалэ» жылагъуэ проектым и унафэщI Жабэлы Эльвирэ, КъБКъУ-м и медицинэ колледжым и егъэджакIуэ Бердановэ Еленэ, «Зыужьыныгъэ» псапащIэ фондым и унафэщI КIыщыкъуэ Иринэ, ЮНИСЕФ-м и программэ КъБР-м щагъэзащIэр зи нэIэ щIэт Къэжэр Жаннэ, КъБР-м и ЛКСМ-м и етIуанэ секретарь ФIэщмыхъу Рустам, «Галактика» щIалэгъуалэ IуэхущIапIэм и унафэщI Къущхьэ Заремэ, «ЦIыхубэм я къарур — узыншагъэрщ» жылагъуэ зэгухьэныгъэм и унафэщI ГъуэплъащIэ Маритэ, Налшык къалэ администрацэм щIалэгъуалэ IуэхухэмкIэ и къудамэм и унафэщI Бахтияровэ Евгение.
Къэпсэлъахэр къытеувыIащ щэнхабзэр зи лъабжьэ гупсысэкIэр зищIысым, республикэм щыпсэу щIалэгъуалэм ар яхэплъхьэным пыщIа Iуэхухэр зыхуэдэм.
ЖаIам нэхъыщхьэу къыхэтхаращи, зэманым елъытауэ зызыхъуэж щIэблэм, хьэл-щэнкIи гупсысэкIэкIи нэгъуэщI хъухэм я дунейм нэхъыжьхэр зыгъэгузавэ куэд хэлъщ. Ар зы. ЕтIуанэрауэ, щIалэгъуалэм лъапIэныгъэу къалъытэр нэгъуэщI хъуащ, дызыхущIэкъуу щытахэм щапэжыжьэр нэхъыбэу. Ещанэрауэ, лъэпкъ зэхуэмыдэхэм щыщ щIалэгъуалэм яку зэрылъытэ, зэгурыIуэ, гущIэгъу дэлъу, нэгъуэщI цIыхухэм пщIэ хуащIу, яхуэгуапэу, псэ къабзэ яIэу къэгъэхъун хуейщ. А псомкIэ сыт хуэдэ хэкIыпIэхэр щыIэ?
Зэхыхьэм хэтахэр зэчэнджэщащ икIи къыхалъхьащ щIалэгъуалэм щэнхабзэр зи лъабжьэ гупсысэкIэ яхэлъхьэным зи Iуэхур теухуа лэжьакIуэ гуп къызэрагъэпэщыну.
ТЕКIУЖЬ Заретэ.
Сурэтыр КЪАРЕЙ Элинэ трихащ.
